IND vs ENG ഇംഗ്ലണ്ടിനെതിരെ ഒന്നാം ഇന്നിങ്സില് 95 റണ്സിന്റെ ലീഡ് നേടി ഇന്ത്യ രാഹുലിനും ജഡേജക്കും അര്ധസെഞ്ചുറി, റോബിന്സണ് അഞ്ച് വിക്കറ്റ് ഇന്ത്യയും ഇംഗ്ലണ്ടും തമ്മില് നോട്ടിംഗ്ഹാമില് നടക്കുന്ന ആദ്യ ടെസ്റ്റില് മുന്തൂക്കം നേടി വിരാട് കോഹ്ലിയുടെ ഇന്ത്യ. ഒന്നാം ഇന്നിങ്സില് ഇംഗ്ലണ്ട് കുറിച്ച 183 റണ്സ് പിന്തുടര്ന്ന് ഇറങ്ങിയ ഇന്ത്യ കെ എല് രാഹുല്, രവീന്ദ്ര ജഡേജ എന്നിവരുടെ അര്ധസെഞ്ചുറി പ്രകടനങ്ങളുടേയും വാലറ്റത്ത് ജസ്പ്രീത് ബുംറ നടത്തിയ ചെറുത്തുനില്പ്പിന്റെയും ബലത്തില് ഇന്ത്യ ആദ്യ ഇന്നിങ്സില് 278 റണ്സ് കുറിച്ചു. 84 റണ്സെടുത്ത കെ എല് രാഹുലാണ് ഇന്ത്യയുടെ ടോപ് സ്കോറര്. ഇംഗ്ലണ്ടിനായി ഒല്ലി റോബിന്സണ് അഞ്ച് വിക്കറ്റ് വീഴ്ത്തിയപ്പോള് ജെയിംസ് ആന്ഡേഴ്സണ് നാല് വിക്കറ്റ് വീഴ്ത്തി.മഴ മൂലം കളി പകുതിയില് വെച്ച് നിര്ത്തിവെക്കേണ്ടി വന്ന രണ്ടാം ദിനത്തിന് ശേഷം മൂന്നാം ദിനത്തില് 1254 എന്ന നിലയില് കളി തുടങ്ങിയെങ്കിലും രണ്ട് ഓവറുകള് എറിഞ്ഞപ്പോഴേക്കും വീണ്ടും കളി നിര്ത്തിവെക്കേണ്ടി വന്നു. മഴ മാറി കളി വീണ്ടും ആരംഭിച്ചപ്പോള് ഇന്ത്യക്ക് ഋഷഭ് പന്തിനെ നഷ്ടമാവുകയും ചെയ്തു. ഇന്ത്യയുടെ സ്കോര് 145ല് നില്ക്കെ റോബിന്സണിന്റെ പന്തില് ബെയര്സ്റ്റോയ്ക്ക് ക്യാച്ച് നല്കിയാണ് പന്ത് മടങ്ങിയത്. 20 പന്തില് മൂന്ന് ഫോറും ഒരു സിക്സും പറത്തിയ പന്ത് 25 റണ്സെടുത്തു. നേരത്തെ മികച്ച രീതിയില് തുടങ്ങിയതിന് ശേഷം തുടരെ വിക്കറ്റുകള് നഷ്ടമായി പ്രതിരോധത്തിലേക്ക് പോയ ഇന്ത്യ തകര്ച്ചയില് നിന്നും കരകയറുന്നതിനിടെയാണ് പന്തിന്റെ വിക്കറ്റ് നഷ്ടമായത്. ഇതോടെ വീണ്ടുമൊരു തകര്ച്ചയിലേക്ക് ഇന്ത്യ വീഴുമോ എന്ന് ആരാധകര് ഭയന്നെങ്കിലും ഇന്ത്യക്ക് വേണ്ടി മികച്ച രീതിയില് ബാറ്റ് ചെയ്യുകയായിരുന്ന രാഹുലിന് പന്തിന് പകരം ക്രീസിലെത്തിയ ജഡേജ മികച്ച പിന്തുണ നല്കിയതോടെ ഇന്ത്യക്ക് ആത്മവിശ്വാസമായി. മികച്ച രീതിയില് മുന്നേറിയ ഇരുവരും ഉച്ചഭക്ഷണത്തിന് പിരിയുന്നതിന് മുന്പ് തന്നെ ഇംഗ്ലണ്ടിനെതിരെ ലീഡ് നേടിയെടുത്ത് 1915 എന്ന സ്കോറിലേക്ക് ഇന്ത്യയെ എത്തിച്ചു.ഉച്ചഭക്ഷണത്തിന് ശേഷം മത്സരം തുടങ്ങിയപ്പോള് സെഞ്ചുറിയിലേക്ക് കുതിക്കുകയായിരുന്ന രാഹുലിനെ പുറത്താക്കി ആന്ഡേഴ്സണ് ഇന്ത്യക്ക് കടുത്ത പ്രഹരമേല്പ്പിച്ചു. ഒരിടവേളക്ക് ശേഷം ഇന്ത്യന് ടീമിലേക്ക് തിരിച്ചെത്തി മികച്ച പ്രകടനം കാഴ്ചവെച്ച രാഹുല് സെഞ്ചുറിക്ക് 16 റണ്സകലെയാണ് പുറത്തായത്. മികച്ച രീതിയില് ബാറ്റ് വീശിയ രാഹുലിനെ ആന്ഡേഴ്സണ് ബട്ലറുടെ കൈകളില് എത്തിക്കുകയായിരുന്നു. പിന്നാലെ വന്ന ഷാര്ദുല് ഠാക്കുറിനെ പൂജ്യത്തിന് പുറത്താക്കി ഇംഗ്ലണ്ടിന് മേല്ക്കൈ നല്കി.തുടരെ രണ്ട് വിക്കറ്റുകള് വീണ് പ്രതിരോധത്തിലായ ഇന്ത്യയെ ജഡേജയുടെ ഇന്നിങ്സാണ് മുന്നോട്ട് നയിച്ചത്. വാലറ്റത്തെ കൂട്ടുപിടിച്ച് ഇന്ത്യന് ഇന്നിങ്സിനെ മുന്നോട്ട് നയിച്ച ജഡേജ വമ്ബനടികളിലൂടെ ഇന്ത്യന് സ്കോര് ഉയര്ത്തി 56 റണ്സ് നേടിയാണ് പുറത്തായത്. റോബിന്സണിനായിരുന്നു വിക്കറ്റ്.ജഡേജ കൂടി പോയതോടെ ഇന്ത്യന് നിരയെ എളുപ്പത്തില് പുറത്താക്കാം എന്ന് കരുതിയ ഇംഗ്ലണ്ടിന് പക്ഷെ ഇന്ത്യന് വാലറ്റത്തിന്റെ പോരാട്ടവീര്യത്തെ എളുപ്പത്തില് കീഴടക്കാന് കഴിഞ്ഞില്ല. വാലറ്റത്ത് മുഹമ്മദ് ഷമി13, ജസ്പ്രീത് ബുമ്ര28, മുഹമ്മദ് സിറാജ് പുറത്താകാതെ ഏഴ് റണ്സ് എന്നിവര് നടത്തിയ അപ്രതീക്ഷിത ചെറുത്തുനില്പ്പ് ഇന്ത്യക്ക് 95 റണ്സിന്റെ ലീഡ് സമ്മാനിച്ചു. ജഡേജ പോയതിന് ശേഷം ഇവര് മൂവരും ചേര്ന്ന് 46 റണ്സാണ് കൂട്ടിച്ചേര്ത്തത്.